A.Behov for handling

Hvad er problemet, og hvorfor udgør det et problem på EU-plan?

Dette initiativ omhandler økonomisk tvang, der defineres som pres udøvet af tredjelande gennem foranstaltninger, der påvirker handel eller investeringer med henblik på at opnå et specifikt resultat, der falder inden for EU's eller dets medlemsstaters legitime politiske beslutningsproces. Tredjelandes tvangsforanstaltninger begrænser EU's eller en medlemsstats legitime politiske råderum eller pålægger omkostninger i forbindelse med anvendelsen heraf. EU og dets medlemsstater er blevet udsat for økonomisk tvang og er til stadighed i risiko for at blive det. Det er usandsynligt, at en sådan tvang vil forsvinde eller aftage.

Hvilke resultater skal der opnås?

De specifikke mål er at afskrække fra tvang generelt, at nedtrappe og bringe de eksisterende tvangsforanstaltninger til ophør og som en sidste udvej at modvirke tvangsforanstaltninger. Mere generelt er målet at bevare EU's og medlemsstaternes legitime politiske råderum.

Hvad er merværdien ved handling på EU-niveau (nærhedsprincip)?

EU's planlagte indsats falder ind under den fælles handelspolitik. Under alle omstændigheder resulterer en indsats på EU-plan i fordele, f.eks. afskrækkelse og bekæmpelse af tvang, hvilket ikke i tilstrækkelig grad, om overhovedet, kan opnås på medlemsstatsniveau.

B.Løsninger

Hvilke løsninger er der overvejet for at nå målene? Foretrækkes en bestemt løsning?

Den foretrukne løsning er en rammeforordning fra Europa-Parlamentet og Rådet, der tillader handling fra EU's side i overensstemmelse med folkeretten og baseret på følgende: -En totrinsreaktion fra EU's side: Det første skridt omfatter ikke-interventionistiske foranstaltninger, f.eks. formel identifikation af, om en tvangsforanstaltning falder ind under forordningens anvendelsesområde, og bestræbelser på at samarbejde med tredjelandet og tilskynde landet til at bringe sine foranstaltninger til ophør. Hvis det ikke lykkes, vil en bred vifte af mulige EU-modforanstaltninger blive tilgængelige i et muligt andet trin som en sidste udvej. -Instrumentet finder anvendelse på en bred vifte af tvangsforanstaltninger, herunder foranstaltninger, der involverer eksplicit, skjult og tavs tvang og variationer heraf. Der vil gælde en kvalitativ tærskel for foranstaltninger. -Beslutningsprocessen falder ind under standardrammen for delegerede retsakter og gennemførelsesretsakter med midler til hurtig handling. Interessenterne bør kunne deltage i enhver proces, der indebærer anvendelse af instrumentet.

Hvad er de forskellige interessenters synspunkter?

Alle kategorier af interessenter støtter generelt oprettelsen af en ny retsakt. Der er solid konvergens med hensyn til: -de vigtigste valg med hensyn til udformningen heraf, navnlig behovet for et bredt spektrum af muligheder for EU-foranstaltninger mod tvang, hvor modforanstaltninger kun er en sidste udvej -en bred dækning af mulige tvangsforanstaltninger, der kan udløse instrumentet -interessenternes evne til at deltage i anvendelsen af instrumentet og -at der lægges særlig vægt på risikoen for kollaterale skader.

C.Den foretrukne løsnings virkninger

Hvilke fordele er der ved den foretrukne løsning?

Der vil være fordele ved den brede vifte af tvangsforanstaltninger, der er omfattet af instrumentets anvendelsesområde, og ved rækken af modforanstaltninger, der giver mulighed for en skræddersyet og effektiv reaktion, idet begge disse vil virke afskrækkende på tvang. Der vil også være fordele ved at prioritere løsninger, der ikke indebærer modforanstaltninger, og ved at EU er åben over for samarbejde med det pågældende tredjeland. Den brede vifte af mulige modforanstaltninger som en sidste udvej gør det muligt for EU at være determineret, når det er nødvendigt, og at finde en passende kalibrering af indsatsen.

Hvilke omkostninger er der ved den foretrukne løsning?

Der vil ikke opstå væsentlige omkostninger som følge af instrumentets eksistens. Eventuelle varierende omkostninger kan opstå som følge af anvendelsen heraf. Afhængigt af de iværksatte foranstaltninger kan der opstå omkostninger for specifikke erhvervsdrivende i EU med handels- eller investeringsforbindelser med det pågældende tredjeland. Disse omkostninger vil blive taget i betragtning, når den pågældende foranstaltning udformes.

Hvordan påvirker den foretrukne løsning SMV'er og konkurrenceevnen?

Der ville ikke opstå omkostninger som følge af instrumentets eksistens. Potentielle varierende omkostninger for SMV'er kan opstå som følge af instrumentets anvendelse som nævnt ovenfor.

Vil den foretrukne løsning få væsentlige virkninger for de nationale budgetter og myndigheder?

Ingen væsentlige virkninger.

Vil den foretrukne løsning få andre væsentlige virkninger?

I det bedst tænkelige scenario kan den præventive virkning, der er indbygget i den foretrukne løsningsmodel, betyde, at instrumentet slet ikke eller kun i begrænset omfang bringes i anvendelse.

Proportionalitet

Den foretrukne løsningsmodel begrænser EU's reaktion til, hvad der står i rimeligt forhold til omfanget af problemet med økonomisk tvang, men giver mulighed for en determineret (mod)foranstaltning, hvis det er nødvendigt.

D.Opfølgning

Hvornår vil foranstaltningen blive taget op til fornyet overvejelse?